OR Tambo groot ‘handelsentrum’ van onwettige kommoditeite(Foto: Phill Magakoe/AFP) Die OR Tambo Internasionale Lughawe in Johannesburg het tussen 2016 en 2018 die naasgrootste aantal beslagleggings op onwettige kommoditeite van alle Afrika-lughawens gedoen en word as ŉ groot handelsentrum vir onwettige kommoditeite, veral wildleweprodukte, beskou. Wat renosterhorings en dwelms betref, het die grootste aantal beslagleggings by OR Tambo plaasgevind. Só is bevind in ŉ onlangse verslag deur die Global Initiative Against Transnational Organised Crime. Die verslag, getiteld Convergence of wildlife crime and other forms of transnational organised crime in Eastern and Southern Africa convergence of wildlife crime, is ŉ samevatting van navorsing oor sluikhandel van wildprodukte wat tussen Januarie 2021 en Augustus 2022 in tien lande oor die hele Oos- en Suider-Afrika uitgevoer is. Die skrywer, Alastair Nelson, ŉ senior ontleder by Global Initiative, het 105 onderhoude gevoer met regeringsamptenare, personeel van multilaterale of bilaterale organisasies, werkers van nieregeringsorganisasies (NRO) en mense in die private sektor, wat almal ŉ rol in die bekamping of vermindering van wildlewemisdaad speel. Die verslag het bevind dat korrupsie en geldwassery eie aan georganiseerde misdaad is en dat daar oor die algemeen ligte strawwe vir wildlewemisdade opgelê word, in vergelyking met ander vorme van ernstige misdaad. “Sommige misdaadnetwerke verken eers die terrein deur onwettig met wildleweprodukte handel te dryf voordat hulle na ernstiger misdadige aktiwiteite aanbeweeg,” lui die verslag. “Die huidige tendens in wildlewemisdade is egter toenemend gesofistikeerde misdaadnetwerke, wat toenemend verfynde metodes gebruik om ŉ reeks produkte oor verskeie grense heen te smokkel om bestemmingsmarkte te bereik.” OR Tambo-lughawe Terwyl spesifieke navorsing nie gedoen is oor onwettige handel by die OR Tambo-lughawe nie, is daar twee voorvalle tydens die onderhoude uitgelig waar daar op die lughawe met perlemoen onwettig handel gedryf is. Die een voorval het behels dat omkoopgeld direk aan doeanebeamptes betaal is om gemerkte sakke deur ŉ skandeerder te laat gaan om na Hongkong vervoer te word. Dié sakke het gedroogde perlemoen bevat. Die fooi wat betaal is, was na bewering ongeveer R1 500 per sak. Een van die ondersoekers het daarop gewys dat dit ŉ buitengewone klein bedrag is om te neem vir só ŉ groot risiko. “Dit dui daarop dat dit ŉ gereelde gebeurtenis is,” lui die verslag. Met die tweede voorval was ŉ skeepvaartagent betrokke by die smokkelary van gedroogde perlemoen, renosterhoring en dwelms van die OR Tambo-lughawe na Hongkong. Perlemoenhandel (Foto verskaf deur die Valke) Volgens die verslag is Suid-Afrika die wêreldwye brandpunt vir sluikhandeldryf in perlemoen, met bendes wat dié 30 jaar oue mark grootliks beheer. Die mark het oor die jare tot ŉ “gestruktureerde, winsgewende en soms gewelddadige stelsel” ontwikkel. Die perlemoen wat aan die Kaapse kus gestroop word, is een van die duurste variëteite ter wêreld. Dit is omdat dit groot is, in die natuur gevang word en ook goed droog word. Perlemoen word in baie gevalle as ŉ ruilhandelmiddel gebruik vir dienste of om ander onwettige produkte, soos dwelms en vuurwapens, te bekom. Gewoonlik verkoop of ruil plaaslike bendes die nat perlemoen direk aan Chinese kopers. In Kaapstad kan die nat perlemoen vir tussen R2 000 en R2 200 per kilogram aan Chinese kopers verkoop word. Nelson het onderhoude met Wes-Kaapse bendelede gevoer en dit het aan die lig gekom dat dié bendes van huurmoordenaars van Chinese misdaadorganisasies in Gauteng gebruik maak om sluipmoorde namens hulle uit te voer, met perlemoen wat as betaling gebruik word, lui die verslag.